คิโกะ มิซูฮาระ

ออดรี คิโกะ แดเนียล (; ; เกิด 15 ตุลาคม พ.ศ. 2533) เป็นที่รู้จักในชื่อ คิโกะ มิซูฮาระ () เป็นนางแบบ นักแสดง นักร้อง และนักออกแบบชาวอเมริกัน-ญี่ปุ่น ซึ่งอาศัยอยู่ญี่ปุ่นมาตั้งแต่เด็ก

มิซูฮาระมีชื่อแต่แรกเกิดว่า ออดรี คิโกะ แดเนียล เกิดในแดลลัส รัฐเท็กซัส สหรัฐ ขณะเธออายุได้ 2 ขวบ ครอบครัวย้ายไปโตเกียว ประเทศญี่ปุ่น และเมื่ออายุได้ 3 ขวบ ก็เคยย้ายไปเมืองโคเบะระยะหนึ่ง มารดาชื่อซง พัน-ชุง หรือยาเอะ โทยามะ (สกุลเดิม มิซูฮาระ) เป็นชาวเกาหลีไซนิจิจากจังหวัดนางาซากิ ส่วนบิดาชื่อทอดด์ เมสัน แดเนียล เป็นชาวอเมริกันจากรัฐเท็กซัส เธอมีน้องสาวที่อายุห่างกันสี่ปีชื่อแอชลีย์ ยูกะ แดเนียล ที่ต่อมาได้เข้าสู่อุตสาหกรรมนางแบบเช่นเธอโดยใช้ชื่อว่ายูกะ มิซูฮาระ ครั้นอายุได้ 13 ปี บิดามารดาก็หย่าร้างกัน และบิดาย้ายกลับสหรัฐ

มิซูฮาระเริ่มอาชีพนางแบบตั้งแต่อายุ 12 ปี หลังเข้าร่วมการประกวดเพื่อหานางแบบหน้าใหม่สำหรับนิตยสาร เซเวนทีน (Seventeen) ต่อมาได้เซ็นสัญญาเป็นนางแบบของนิตยสาร วีวี (ViVi) และ มาเกีย (MAQUIA) ใน พ.ศ. 2553 มิซูฮาระมีผลงานแสดงภาพยนตร์เรื่อง ด้วยรัก ความตาย และหัวใจสลาย (Norwegian Wood) เป็นเรื่องแรก หลังจากนั้นเธอก็มีผลงานแสดงออกมาอย่างต่อเนื่อง เช่น ยาเอะ ยอดหญิงซามูไร (Yae no Sakura), หนุ่มหน้าใสหัวใจช็อคโกแลต (Shitsuren Chocolatier) และ อุตลุด วีรบุรุษจำเป็น (Nobunaga Concerto) พ.ศ. 2554 และ 2556 เธอเป็นหนึ่งในนักร้องร่วม ในเพลง "เดอะเบิร์นนิงเพลน" (The Burning Plain) ของโทวะ เท และร่วมร้องเพลง "โนเวย์" (No Way) ของเอม-โฟล (M-Flo) 

มิซูฮาระได้ออกแบบผลิตภัณฑ์แก่โอเพนิงเซเรมอนี (Opening Ceremony) ซึ่งทั้งรีแอนนาและบียอนเซ่ ล้วนเคยสวมใส่ผลิตภัณฑ์อันเป็นผลงานการออกแบบของเธอ

 อ้างอิง 

 แหล่งข้อมูลอื่น 

 เว็บไซต์ทางการ


หมวดหมู่:นางแบบญี่ปุ่น
หมวดหมู่:นางแบบอเมริกัน
หมวดหมู่:นักแสดงหญิงชาวญี่ปุ่น
หมวดหมู่:บุคคลจากแดลลัส
หมวดหมู่:บุคคลจากโคเบะ
หมวดหมู่:นักแสดงภาพยนตร์หญิงชาวอเมริกัน
หมวดหมู่:ชาวญี่ปุ่นเชื้อสายเกาหลี
หมวดหมู่:ชาวญี่ปุ่นเชื้อสายอเมริกัน
หมวดหมู่:ชาวอเมริกันเชื้อสายญี่ปุ่น
หมวดหมู่:ชาวอเมริกันเชื้อสายเกาหลี
หมวดหมู่:ชาวญี่ปุ่นที่มีความหลากหลายทางเพศ